b"\n_START_ARTICLE_\nPotestat sancionadora\n_START_PARAGRAPH_\nLa Potestat sancionadora \xc3\xa9s la possibilitat de sancionar per part de l'administraci\xc3\xb3 p\xc3\xbablica a partir d'uns principis inspiradors de l'ordre penal que s\xc3\xb3n d'aplicaci\xc3\xb3 al dret administratiu en funci\xc3\xb3 de les diverses sent\xc3\xa8ncies del Tribunal Suprem i del Tribunal Constitucional, i que s'efectuen mitjan\xc3\xa7ant el procediment administratiu sancionador. Els principis d'aquesta queden recollits a la llei 30/1992.\n_START_SECTION_\nPrincipi de Legalitat\n_START_PARAGRAPH_\nConegut tamb\xc3\xa9 pel seu terme llat\xc3\xad de nullum crimen, nulla poena sine lege i determinat en l'article 127 de la llei 30/1992 reconeix que les administracions p\xc3\xbabliques, en virtut del que diu la Constituci\xc3\xb3 Espanyola tenen potestat sancionadora quan aix\xc3\xad es manifesta en una norma amb rang de llei. Aquesta correspon als \xc3\xb2rgans administratius que la tinguin atribu\xc3\xafda per norma amb rang de llei o disposici\xc3\xb3 reglament\xc3\xa0ria. Aquesta no es podr\xc3\xa0 aplicar sobre els empleats p\xc3\xbablics.\n_START_SECTION_\nPrincipi de tipicitat\n_START_PARAGRAPH_\nDeterminat en l'article 129 de la llei 30/1992 reconeix que constitueixen infraccions aquelles que estan delimitades per una llei. Les sancions administratives, han d'estar classificades per llei com a lleus, greus i molt greus. En aquest sentit la llei 30/1992 i les lleis espec\xc3\xadfiques serveixen com a base perqu\xc3\xa8 les disposicions reglament\xc3\xa0ries puguin introduir especificacions o graduacions al quadre d'infraccions o sancions establertes legalment, sense que puguin constituir nous actes punibles. Per altra banda existeix jurisprud\xc3\xa8ncia que determina que les normes reglament\xc3\xa0ries preconstitucionals s\xc3\xb3n v\xc3\xa0lides si en l'ordenament de l'\xc3\xa8poca aquesta reserva de llei no s'imposava, tot i que s'han de considerar caducades aquestes habilitacions i deslegalitzacions. Existeix una clara excepci\xc3\xb3 a aquest principi, en l'article 129.1, in fine, redactat per la llei 57/2003 de 16 de desembre, de mesures per a la modernitzaci\xc3\xb3 del govern local que estableix la possibilitat als ajuntaments de regular les sancions en determinats aspectes i sempre que no excedeixen de 3000 \xe2\x82\xac.\n_START_SECTION_\nPrincipi d'irretroactivitat\n_START_PARAGRAPH_\nL'article 9.3 de la Constituci\xc3\xb3 Espanyola estableix el principi d'irretroactivitat el qual queda recollit per l'article 128 de llei 30/1992 que determina que s\xc3\xb3n d'aplicaci\xc3\xb3 les disposicions sancionadores vigents en el moment que es produeixen els fets que constitueixin infracci\xc3\xb3 administrativa i que les disposicions sancionadores produeixen efecte retroactiu en tant que afavoreixin el presumpte infractor."